text: Hjælpeløs i kold campingvogn
  17 januar 2010 kl. 10.13
  56-årige Marianne Aagaard sidder i bidende kulde i sin campingvogn på sin egen gårdsplads. Hun er så overfølsom over for visse ting, at hun ikke kan bo i sin egen bolig. Horsens Kommune er ude af stand til at hjælpe.
  Temperaturen er dumpet til fem frostgrader og indenfor i campingvognen er det ikke meget varmere.
  Med varmt tøj og en sovepose slynget om sig, sidder Marianne Aagaard fra Træden ved Horsens og trygler politikerne om hjælp til en bolig hun kan holde ud at bo i.
  I mere end to år har hun ikke haft en bolig hun kan holde ud eller tåle at være i. Hun er overfølsom overfor dufte, kemikaler og visse træsorter og leder derfor desperat efter en egnet bolig. Hun har ikke selv råd til at bygge eller købe noget nyt.
  Hun er førtidspensionist og fordi hun er på kontanthjælp har Horsens Kommune ikke pligt til at hjælpe Marianne Aagaard økonomisk.
  Der er ikke hjemmel i loven for Kommunen til at komme Marianne Aagaard til undsætning.
   
  Derfor har socialudvalgsformanden og socialdirektøren bedt Indenrigsminister Karen Ellemann (V) om hjælp. Det samme har socialdemokraten Henrik Dam Kristensen. Der er endnu ikke kommet svar fra ministeren.
  